Forslag til EUROPA-PARLAMENTETS OG RÅDETS AFGØRELSE om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2011/013 DK/Flextronics, Danmark) /* COM/2012/0623 final */





BEGRUNDELSE Punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[1] giver mulighed for gennem en fleksibilitetsmekanisme at anvende Den Europæiske Fond for Tilpasning til Globaliseringen (EGF) med et årligt loft på 500 mio. EUR ud over lofterne i den finansielle rammes relevante udgiftsområder. Betingelserne for støtte fra EGF er fastsat i Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[2]. Den 21. december 2011 indgav Danmark ansøgning EGF/2011/013 DK/Flextronics om økonomisk EGF-støtte som følge af afskedigelser i Flextronics International Denmark A/S (i det følgende benævnt "Flextronics Denmark") i Danmark. Efter en nøje gennemgang af ansøgningen konkluderer Kommissionen i overensstemmelse med artikel 10 i forordning (EF) nr. 1927/2006, at betingelserne for økonomisk støtte i henhold til denne forordning er opfyldt. RESUMÉ AF ANSØGNINGEN OG ANALYSE Nøgledata: || EGF-referencenummer || EGF/2011/013 Medlemsstat || Danmark Artikel 2 || litra c) Hovedvirksomhed || Flextronics International Denmark A/S Leverandører og producenter i efterfølgende produktionsled || 0 Referenceperiode || 1.7.2011 – 31.10.2011 Startdato for de individualiserede tilbud || 21.3.2012 Ansøgningsdato || 21.12.2011 Afskedigelser i referenceperioden || 216 Afskedigelser før og efter referenceperioden || 87 Støtteberettigede afskedigelser i alt || 303 Afskedigede arbejdstagere, der forventes at deltage i foranstaltningerne || 153 Udgifter til de individualiserede tilbud (EUR) || 1 972 381 EGF-implementeringsomkostninger[3] i EUR || 136 712 EGF-implementeringsomkostninger i procent || 6,48 Samlet budget (EUR) || 2 109 093 EGF-støtte (65 %) i EUR || 1 370 910 1. Ansøgningen blev forelagt Kommissionen den 21. december 2011 og suppleret med yderligere oplysninger i tiden indtil den 23. august 2012. 2. Ansøgningen opfylder betingelserne for anvendelse af EGF i artikel 2, litra c), i forordning (EF) nr. 1927/2006 og blev indgivet inden for den frist på 10 uger, der er fastsat i forordningens artikel 5. Sammenhængen mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen eller den internationale finansielle og økonomiske krise 3. Danmark gør gældende, at afskedigelserne hos Flextronics Denmark er en direkte konsekvens af de gennemgribende strukturelle ændringer i verdenshandelsmønstrene inden for de tjenesteydelser, som Flextronics Denmark har ydet, dvs. design og produktionsrelaterede tjenester inden for elektronik til producenter af originalt elektronisk udstyr. 4. Flextronics International Denmark A/S (virksomhedens fulde navn) blev etableret i 2004 som en del af Flextronics International Ltd, der igen var blevet registreret i 1990 i Singapore, og som var vokset fra en oprindeligt amerikansk virksomhed, der var blevet etableret i Silicon Valley i 1969. I 2011 var Flextronics ifølge CircuitsAssembly.com[4] den næststørste internationale virksomhed inden for produktion af elektronisk udstyr målt på indtægt 5. Den seneste tendens inden for produktion af elektronisk udstyr med hensyn til at flytte faciliteterne til Asien blev også fulgt af Flextronics, da hovedkontoret i Singapore besluttede at lukke den danske virksomhed og samtidig ekspandere uden for Europa. Flextronics International Ltd har planer om at udvikle og skabe store produktionsparker i Sydamerika og Sydøstasien[5]. 6. Flextronics Denmark var en vigtig producent af printkort, som er komponenter, der findes i ethvert elektronisk udstyr, f.eks. smart cards, elektroniske spil, digital­kameraer, mobiltelefoner, elektronik til pc’er osv. Med virksomhedens udflytning af denne produktion til en dattervirksomhed Multek, som er en af verdens bedst kendte printkortleverandører, der leverer helhedsløsninger vedrørende sammenkobling inden for elektronikindustrien, var produktionen fra Flextronics Denmark og det relevante europæiske marked for printkort ikke længere af interesse for Flextronics International Ltd. 7. Multek, der blev grundlagt i 1978, har mere end 12 000 arbejdstagere på verdensplan, som arbejder på ti anlæg på fire forskellige kontinenter. Der er kun 420 ansatte tilbage i Europa (Rigid PCB Manufacturing-Germany) og 370 i USA, mens anlæggene i Kina er under hurtig ekspansion (med 10 900 ansatte) og leverer til den ekspanderende elektronikindustri i det sydlige Asien. 8. Japan, Asien og Stillehavsregionen tegner sig til sammen for den største del af det globale printkortmarked, og det samme gælder for Indien og Kina. En væsentlig årsag til, at disse landes betydning er stigende, er den hurtige ekspansion inden for elektronikproduktionen ikke mindst som følge af arbejdskraftom­kostningerne og omkostningsfordelene ved fremstilling[6]. 9. Under disse forhold og set i lyset af de stadig mindre markeder i Europa for elektronikproduktionen i al almindelighed og printkort i særdeleshed, traf virksomhedens hovedkontor i august 2011 beslutningen om at lukke Flextronics Denmark. Dokumentation for antallet af afskedigelser og opfyldelse af kriterierne i artikel 2, litra c) 10. Danmark indsendte denne ansøgning i henhold til interventionskriteriet i artikel 2, litra c), i forordning (EF) nr. 1927/2006, i medfør af hvilken medlemsstaterne under særlige omstændigheder, der er behørigt begrundet af den pågældende medlemsstat, kan indsende en ansøgning om EGF-støtte, selv om de betingelser, der er fastsat i litra a) og b), ikke fuldt ud er opfyldt, når afskedigelserne har en alvorlig indvirkning på beskæftigelsen og den lokale økonomi. 11. Ansøgningen vedrører 216 afskedigelser i Flextronics Denmark i referenceperioden på fire måneder fra 1. juli 2011 til 31. oktober 2011 og yderligere 87 afskedigelser uden for referenceperioden, men i forbindelse med den samme kollektive afskedigelsesprocedure. Alle 303 afskedigelser blev beregnet i overensstemmelse med artikel 2, stk. 2, første led, i forordning (EF) nr. 1927/2006. 12. Danmark gør gældende, at ansøgningen er udarbejdet under specielle omstændig­heder og forsvarer anmodningen om EGF-støtte med den betydning, som arbejds­giveren har på det lokale arbejdsmarked, den generelle situation på arbejdsmarkedet i Skive kommune såvel som de demografiske tendenser. Lukningen af Flextronics Denmark fulgte efter en række andre lukninger eller udflytninger af vigtige arbejdsgivere i området, f.eks. Metallic, Nørhaven, Jamo, Royal Greenland, Bodisen og Danish Crown. De danske myndigheder bekræfter, at Flextronics Denmark var den største industrielle arbejdsgiver i kommunen på tidspunktet for lukningen. 13. De danske myndigheder gør også de særlige forhold gældende i denne sag, idet Skive kommune er en del af Region Midtjylland, der er blevet negativt berørt af globaliseringen i de seneste par år, og for hvilken der er søgt om EGF-støtte både i 2010 og 2012 (EGF/2010/017 og EGF/2012/003). I begge tilfælde fandt der afske­digelser sted i Vestas-koncernen, nemlig 813 arbejdstagere mellem juni 2009 og marts 2010 og yderligere 569 i 2012. Bortset fra arbejdstagerne fra Varde kommune (Region Syddanmark) var resten af de afskedigede arbejdstagere fra Region Midt­jylland, hvor Skive kommune ligger. Det medfører, at mulighederne på arbejds­markedet er endnu mere begrænsede for de arbejdstagere, der er afskediget af Flextronics Denmark. 14. Bortset fra de begrænsede muligheder på arbejdsmarkedet i Skive kommune har der været en tydeligere negativ tendens, for så vidt angår arbejdsløshedsprocenten, sammenlignet med Region Midtjylland og Vestjylland som helhed. De fuldtidsledige udgjorde i november 2011 5,6 % i Skive, og tallet steg til 7 % i marts 2012, mens de tilsvarende tal for Midtjylland var på 5,2 % i november 2011 og på 6 % i marts 2012 (5 % og 6 % for Region Vestjylland i samme referenceperiode). 15. Mængden af industrijob faldt med 35 % i Skive kommune i perioden 2006-2011. I samme periode 2008-2010 faldt mængden af job der betydeligt mere (7,5 %) end i resten af Danmark som helhed (4 %) eller Region Midtjylland i særdeleshed (4,5 %). 16. Skive kommune er præget af flere ufaglærte arbejdstagere (20,1 %) sammenlignet med Danmark som helhed (18,1 %). Kommunen er også præget af en større del af arbejdstagerne (35,5 %), som kun har den obligatoriske grundskolegang, mens den relevante værdi for Danmark som helhed er på 29,3 %. 17. Arbejdsmarkedsindikatorer for 2010 viser, at 2,2 % af befolkningen i kommunen var ledige, 3 % indgik midlertidigt ikke i arbejdskraften, mens 20 % var ansat som lavt uddannede og kun 4,6 % som højt uddannede arbejdstagere. Afskedigelserne fra Flextronics Denmark betragtes som en yderligere forværring af arbejdsmarkedet i Skive, specielt for de lavt uddannede arbejdstagere. 18. De danske myndigheder henviser også til den betydelige forværring i den demo­grafiske struktur, som har fundet sted siden 2006, da tilbagegangen i antallet af job inden for fremstillingsindustrien begyndte, og som skyldtes at både yngre og bedre uddannede arbejdstagere forlod kommunen og valgte ny beskæftigelse andetsteds. I betragtning af de beskrevne forhold, vurderer de danske myndigheder, at den fremtidige arbejdsmarkedsudvikling er særdeles truet og ønsker derfor at opkvali­ficere de afskedigede arbejdstagere fra Flextronics Denmark for at kunne give dem relevante jobmuligheder i Skive kommune. 19. I sådanne tilfælde kan afskedigelserne anses for at have en alvorlig negativ indvirkning på den regionale og lokale økonomi. Redegørelse for afskedigelsernes uforudseelighed 20. De danske myndigheder indvender, at afskedigelserne ikke kunne forudses, da Flextronics Denmark udviklede sig usædvanligt godt mellem 2004 og 2011. I 2010 havde virksomheden 420 arbejdstagere ansatte og var den største industrielle arbejdsgiver i Skive kommune. Flextronics Denmark indberettede i sit årsregnskab for 2010 et overskud på 11,2 mio. DKK (ca. 1,5 mio. EUR). 21. I betragtning af de fremragende økonomiske resultater var det helt uforudseeligt, da hovedsædet i begyndelsen af 2011 begyndte at afskedige arbejdstagere i Skive, fordi virksomheden tabte sin interesse i det danske marked. Selv om den administrerende direktør prøvede at redde virksomheden med en ny strategi og en spredning af produktionen besluttede Flextronics International Ltd i august 2011 at lukke anlægget i Skive. Identifikation af de virksomheder, der har gennemført afskedigelser, og de arbejdstagere, der er tiltænkt støtte 22. Ansøgningen vedrører 303 afskedigelser i virksomheden Flextronics Denmark, hvoraf 153 forventes at deltage i foranstaltningerne. 23. De arbejdstagere, der er tiltænkt støtte, fordeler sig som følger: Kategori || Antal || Procent Mænd || 72 || 47,06 Kvinder || 81 || 52,94 EU-borgere || 150 || 98,04 Ikke-EU-borgere || 3 || 1,96 15-24-årige || 5 || 3,27 25-54-årige || 118 || 77,12 55-64-årige || 30 || 19,61 Over 64 år || 0 || 0,00 24. Blandt de arbejdstagere, der er tiltænkt støtte, har syv langvarige helbredsproblemer eller handicap. 25. Fordelingen på faggrupper er, som følger: Kategori || Antal || Procent Ledere || 3 || 1,96 Akademikere/eksperter || 3 || 1,96 Teknikere og fagfolk || 20 || 13,07 Kontoransatte || 6 || 3,92 Arbejdere inden for håndværk og lignende erhverv || 10 || 6,54 Anlægs- og maskinoperatører || 110 || 71,89 Elementær beskæftigelse || 1 || 0,65 26. Danmark har i overensstemmelse med artikel 7 i forordning (EF) nr. 1927/2006 bekræftet, at princippet om ligestilling mellem mænd og kvinder og om ikke-forskelsbehandling er blevet anvendt og vil blive anvendt i EGF's forskellige gennemførelsesfaser, især med hensyn til adgangen til fonden. Beskrivelse af det pågældende geografiske område og de relevante myndigheder og andre interessenter 27. Skive kommune befinder sig i et landdistrikt i den nordvestlige del af Region Midtjylland. Befolkningen er i de seneste år gået støt tilbage og udgjorde 47 928 i 2011. Kommunen dækker et område på 690,7 km2 med en befolkningstæthed på 69,5 indbyggere per km2. Selv om Skive befinder sig i "Udkantsdanmark" i et landdistrikt, har industrien spillet en væsentlig rolle, hvor tre ud af ti arbejdstagere i den private sektor arbejder inden for industrien. Men siden 2006 har de store industrier forladt kommunen, og Skive har mellem 2008 og 2010 mistet ca. 2 000 job i industrien, hvoraf nogle skyldtes globaliseringen. I juni 2011 var 12 % af medlemmerne i 3F (fagforeningen for lavt uddannede arbejdstagere) ledige. I en analyse af de fremtidige kompetencebehov i Region Midtjylland indtil år 2020 er der udpeget nye vækstområder, som f.eks. energi og miljø, lægevidenskab/sundhed, IKT, turisme og fødevareproduktion[7]. 28. Danmark gennemførte i 2007 en omfattende reform af den lokale og regionale styreform, hvilket førte til en yderligere styrkelse af de kommunale myndigheder. De har nu fået nye specifikke ansvarsområder med hensyn til beskæftigelse. Der er etableret jobcentre på kommunalt niveau for at skabe et fælles adgangssted for borgere og virksomheder til den offentlige arbejdsformidling. Desuden er der på lokalt, regionalt og nationalt niveau blevet etableret beskæftigelsesråd, som repræsenterer aktørerne på arbejdsmarkedet. 29. I forbindelse med denne ansøgning er den vigtigste aktør Skive kommune. Punkt 37 indeholder nærmere oplysninger om andre aktører. Afskedigelsernes forventede virkning på beskæftigelsessituationen på lokalt, regionalt og nationalt plan 30. Flextronics Denmark var den vigtigste udbyder af både højt og lavt kvalificerede job i kommunen. Lukningen af Flextronics Denmark fulgte efter en række andre lukninger af fremstillingsvirksomheder inden for de seneste år, nemlig Metallic, Nørhaven, Jamo, Royal Greenland, Bodisen og Danish Crown, som enten lukkede eller flyttede fra regionen. 31. Efter sådanne lukninger flyttede højt uddannede arbejdstagere til andre industri­regioner, mens de lavere uddannede og de lavt uddannede ofte blev i regionen og forblev arbejdsløse. Da ca. 190 af de afskedigede arbejdstagere fra Flextronics Denmark er lavt uddannede, forventes procentsatsen af lavt uddannede i kommunen at stige med ca. to procentpoint. 32. De relevante arbejdsformidlingsmyndigheder i Region Midtjylland har i maj 2012 offentliggjort en undersøgelse af arbejdsmarkedssituationen, hvor de klart påpeger, at ufaglærte arbejdstagere – både mænd og kvinder – løber en højere risiko for at blive langtidsledige end andre grupper. I betragtning af den store andel af lavt uddannede arbejdstagere fra Flextronics Denmark er der en højere risiko for, at disse arbejdstagere forbliver arbejdsløse i en længere periode. 33. Da de lokale myndigheder har påpeget, at der findes en direkte forbindelse mellem de afskedigede arbejdstageres uddannelsesmæssige niveau og den demografiske situation i kommunen, forudser de, at der ville opstå en ond cirkel bestående af et lavt uddannelsesniveau → arbejdsløshed → forværring af den demografiske situation, og prøver at undgå dette ved at anvende ressourcer fra EGF i tilgift til deres egen indsats. Den samordnede pakke af individualiserede tilbud, der søges om støtte til, og en opdeling af de anslåede omkostninger, herunder oplysninger om komplementariteten med foranstaltninger, der modtager støtte gennem strukturfondene 34. Alle nedenstående foranstaltninger, som Danmark har foreslået, udgør en samordnet pakke af individualiserede tilbud, der har til formål at hjælpe de afskedigede arbejdstagere med at vende tilbage til arbejdsmarkedet: – Vurdering af allerede opnåede kvalifikationer og kompetencer er et middel til at forkorte forløbet med hensyn til at opnå (nye) formelle kvalifikationer - individuelt eller i grupper. Denne vurdering forventes at være særlig relevant for de ufaglærte arbejdstagere. – Erhvervsuddannelse og almen uddannelse: – For ufaglærte arbejdstagere: en kombination af almen uddannelse som et middel til at få adgang til eller fuldføre erhvervsuddannelse; efter­uddannelse i læse- og skrivefærdigheder samt matematik, erhvervs­uddannelse inden for sektorer med gode jobmuligheder og yderligere uddannelses-/erhvervsuddannelseskurser, dvs. grundlæggende kvalifi­kationer inden for nye sektorer og relevante certifikater. – For de faglærte arbejdstagere (herunder kontorpersonale): forskellige former for almen uddannelse/voksenundervisning, der skal øge arbejdstagernes kvalifikationer til et højere niveau inden for det samme erhverv, (f.eks. en håndværker, der bliver tekniker), specialiserede kurser for at opnå supplerende færdigheder eller certifikater og ny almen eller erhvervsmæssig uddannelse med henblik på at skifte erhverv eller sektor. – For ledere, ingeniører og teknikere: den individualiserede pakke har til formål at tilbyde særlige kurser for at opnå supplerende eller formelle kvalifikationer, f.eks. certifikater til projektledelse og lignende områder. Perspektiverne for de enkelte arbejdstagere i forbindelse med langtidsarbejdsløshed tages i betragtning, således at efteruddannelse og uddannelse planlægges med fokus på sektorer – uden at være begrænset hertil – der har et udviklingspotentiale som anført i de seneste analyser. – Iværksættelse støttes især af en to-trinsproces, der skal gennemføres i samarbejde med det lokale virksomheds- og turistcenter. Det første trin i denne proces er et indledende kursus, hvor den fremtidige iværksætters potentiale vurderes. Andet trin vil kun blive gennemført, hvis resultatet af det første er positivt; det vil omfatte en udviklingsproces med hensyn til en forretningsplan kombineret med individuel rådgivning, informationsmøder og møder med relevante netværks­grupper. – Individuel genplacering: Det vil være rettet til arbejdstagere med faglige kvali­fikationer eller ledelsesmæssige færdigheder, som ikke har fundet et nyt job inden for en rimelig tidsfrist, efter at de har forladt Flextronics Denmark. Udgangspunktet er at hjælpe de personer, som allerede har de nødvendige færdigheder, men som ikke har haft held til at finde et nyt job. Den enkelte arbejdstager vil få hjælp af en professionel konsulent, der beskæftiger sig med genplacering og optræder som rådgiver og sparringspartner i en tidsbegrænset periode for arbejdstageren i dennes bestræbelser på at finde et arbejde. Formålet er at hjælpe disse arbejds­tagere med at få den maksimale virkning ud af deres jobsøgningsbestræbelser så hurtigt som muligt. – Daglig godtgørelse: Den vil blive udbetalt dagligt til alle arbejdstagere, der er tiltænkt støtte, og som aktivt deltager i EGF-foranstaltningerne. Godtgørelsen bevilges, så længe den specifikke aktivitet varer, og indgår i de aktive arbejds­markedsforanstaltninger, som fokuserer på de afskedigede arbejdstageres beskæf­tigelsesegnethed på lang sigt og på at styrke færdigheder og kompetencer. 35. De EGF-implementeringsomkostninger, der er medtaget i ansøgningen i overens­stemmelse med artikel 3 i forordning (EF) nr. 1927/2006, dækker forberedelse og administrative foranstaltninger, forvaltning, oplysning og reklame samt evaluering og kontrolaktiviteter. I tilgift til brochurer, et websted og generelle oplysnings­aktiviteter vil der blive samlet en række vellykkede eksempler, der vil blive forelagt pressen og offentligheden med jævne mellemrum. Der vil blive afholdt et afsluttende seminar om virkningen af EGF-støtten i forbindelse med denne sag. Andelen af gennemførelsesudgifterne, 6,48 % af de samlede omkostninger, er højere end normalt, da der er tale om en relativt lille sag, men nogle af omkostningerne i absolutte tal er tæt på de omkostninger, der kræves for forvaltningen af en større sag. Udgifterne til evaluering omfatter ydelser leveret af en ekstern konsulent. 36. De individualiserede tilbud, der forelægges af de danske myndigheder, er aktive arbejdsmarkedsforanstaltninger, som falder ind under de i artikel 3 i forordning (EF) nr. 1927/2006 fastlagte støtteberettigede foranstaltninger. De danske myndigheder anslår de samlede omkostninger til 2 109 093 EUR, hvoraf udgifterne til de individualiserede tilbud er på 1 972 381 EUR, og EGF-implementerings­omkostningerne er på 136 712 EUR (6,48 % af det samlede beløb). Der anmodes om EGF-støtte på i alt 1 370 910 EUR (65 % af de samlede omkostninger). Foranstaltninger || Anslået antal arbejdsta­gere, som er tiltænkt støtte || Anslåede omkost­ninger pr. arbejdsta­ger, som er tiltænkt støtte (i EUR) || Samlede omkostninger i EUR (EGF og national medfinansie­ring) Individualiserede tilbud (artikel 3, stk. 1, i forordning (EF) nr. 1927/2006) Vurdering af kvalifikationer og kompetencer || 110 || 537 || 59 070 Almen uddannelse for ufaglærte arbejdstagere || 50 || 6 040 || 302 000 Erhvervsuddannelse for ufaglærte arbejds­tagere || 60 || 8 054 || 483 240 Erhvervsuddannelse for faglærte arbejdstagere || 11 || 12 904 || 141 944 Tekniske kurser for teknikere || 20 || 10 738 || 214 760 Specialiserede kurser for ledere og ingeniører || 6 || 4 295 || 25 770 Forberedende kurser for fremtidige iværksættere || 20 || 1 342 || 26 840 Forretningsplanlægning og rådgivning || 10 || 1 275 || 12 750 Individuel genplacering || 20 || 1 342 || 26 840 Daglig godtgørelse || 153 || 4 439 || 679 167 Subtotal - individualiserede tilbud || || 1 972 381 EGF-implementeringsomkostninger (artikel 3, stk. 3, i forordning (EF) nr. 1927/2006) Forberedende aktiviteter og administration || || 59 866 Forvaltning || || 32 886 Oplysning og reklame || || 18 792 Evaluering || || 20 134 Kontrolaktiviteter || || 5 034 Subtotal - EGF-implementeringsomkostninger || || 136 712 Samlede anslåede udgifter || || 2 109 093 EGF-støtte (65 % af de samlede udgifter) || || 1 370 910 37. Danmark bekræfter, at de ovennævnte foranstaltninger er supplerende i forhold til de foranstaltninger, som er finansieret af strukturfondene, og at der er etableret de nødvendige mekanismer for at forhindre dobbelt EU-finansiering. Datoen/datoerne for iværksættelse eller planlagt iværksættelse af de individualiserede tilbud til de berørte arbejdstagere 38. Danmark iværksatte den 21. marts 2012 de individualiserede tilbud til de berørte arbejdstagere fra den samordnede pakke, som EGF anmodes om at medfinansiere. Denne dato markerer således begyndelsen af støtteberettigelsesperioden for enhver EGF-støtte. Procedurer for høring af arbejdsmarkedets parter 39. Efter meddelelsen af den fremtidige lukning af Flextronics Denmark tog jobcentret initiativ til nedsættelsen af en taskforce. Repræsentanter for virksomheden, arbejds­tagerne, jobcentret og fagforeningen F3 holdt regelmæssigt møder og koordinerede udarbejdelsen af ansøgningen, som taskforcen og jobcentret havde iværksat. Jobcentret førte også en løbende dialog med arbejdsmarkedets parter om kvaliteten og relevansen af de udbudte tjenesteydelser. 40. De danske myndigheder bekræftede, at kravene i den nationale lovgivning og EU-lovgivningen vedrørende kollektiv afskedigelse er blevet overholdt. Oplysninger om foranstaltninger, som er obligatoriske i henhold til national lovgivning eller kollektive aftaler 41. Med hensyn til de kriterier, der er fastsat i artikel 6 i forordning (EF) nr. 1927/2006, kunne de danske myndigheder i deres ansøgning: · bekræfte, at den økonomiske EGF-støtte ikke erstatter foranstaltninger, som det påhviler virksomheder at gennemføre i henhold til national lovgivning eller kollektive aftaler · dokumentere, at de påtænkte aktioner er støtte til de enkelte arbejdstagere og ikke skal tjene til omlægning af virksomheder eller sektorer · bekræfte, at de ovennævnte støtteberettigede foranstaltninger ikke får støtte fra andre af EU's finansielle instrumenter. Forvaltnings- og kontrolsystemer 42. De danske myndigheder har meddelt Kommissionen, at den økonomiske støtte vil blive forvaltet og kontrolleret af de samme organer som dem, der forvalter og kontrollerer Den Europæiske Socialfond i Danmark. Finansiering 43. På grundlag af ansøgningen fra Danmark beløber den foreslåede EGF-støtte til den samordnede pakke af individualiserede tilbud (inklusive EGF-implementerings­omkostninger) sig til 1 370 910 EUR, hvilket svarer til 65 % af de samlede omkostninger. Kommissionens foreslåede tildeling fra fonden er baseret på oplysninger fra Danmark. 44. Under hensyn til den maksimale støtte fra EGF i henhold til artikel 10, stk. 1, i forordning (EF) nr. 1927/2006 og mulighederne for omfordeling af bevillinger foreslår Kommissionen at anvende EGF til at dække hele det ovennævnte beløb, der opføres under udgiftsområde 1a i den finansielle ramme. 45. Med det foreslåede økonomiske støttebeløb er der fortsat over 25 % af det maksimale årlige beløb, der er øremærket til EGF, til rådighed til tildelinger i årets sidste fire måneder, jf. artikel 12, stk. 6, i forordning (EF) nr. 1927/2006. 46. Med dette forslag om at anvende EGF indleder Kommissionen den forenklede trepartsprocedure, jf. punkt 28 i den interinstitutionelle aftale af 17. maj 2006, for at sikre, at budgetmyndighedens to parter er enige i, at det er nødvendigt at anvende fonden, og kan tilslutte sig det beløb, der anmodes om. Kommissionen opfordrer den af budgetmyndighedens to parter, som på rette politiske niveau først når til enighed om udkastet til forslaget om anvendelse af fonden, til at underrette den anden part og Kommissionen om sine hensigter. Hvis den ene af budgetmyndighedens to parter ikke kan give sin tilslutning, indkaldes der til et formelt trepartsmøde. 47. Kommissionen forelægger særskilt en anmodning om overførsel for at få specifikke forpligtelses- og betalingsbevillinger opført på budgettet for 2012, jf. punkt 28 i den interinstitutionelle aftale af 17. maj 2006. Kilder til betalingsbevillinger 48. Beløbet til de betalingsbevillinger, der oprindeligt var opført på budgetpost 04 05 01 i 2012, vil blive fuldt opbruget, efter at budgetmyndighedens to parter har vedtaget de hidtil indgivne forslag om anvendelse af EGF, og er derfor ikke tilstrækkeligt til at dække det beløb, som er nødvendigt i forbindelse med denne ansøgning. Der vil blive anmodet om en forøgelse af betalingsbevillingerne på EGF-budgetposten enten gennem en overførsel, såfremt man kan udpege en kilde til bevillinger, der er til rådighed, eller gennem et ændringsbudget. Bevillingerne fra denne budgetpost vil blive anvendt til at dække beløbet på 1 370 910 EUR, som er nødvendigt for denne ansøgning. Forslag til EUROPA-PARLAMENTETS OG RÅDETS AFGØRELSE om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2011/013 DK/Flextronics, Danmark) EUROPA-PARLAMENTET OG RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, under henvisning til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[8], særlig punkt 28, under henvisning til Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[9], særlig artikel 12, stk. 3, under henvisning til forslag fra Europa-Kommissionen[10], og ud fra følgende betragtninger: (1) Den Europæiske Fond for Tilpasning til Globaliseringen (EGF) blev oprettet med henblik på at yde supplerende støtte til arbejdstagere, der afskediges som følge af gennemgribende strukturelle ændringer i verdenshandelsmønstrene, som kan tilskrives globaliseringen, og hjælpe dem med at vende tilbage til arbejdsmarkedet. (2) Anvendelsesområdet for EGF blev udvidet for ansøgninger indgivet fra den 1. maj 2009, til den 30. december 2011, således at det også omfatter støtte til arbejdstagere, der afskediges som en direkte følge af den internationale finansielle og økonomiske krise. (3) Den interinstitutionelle aftale af 17. maj 2006 giver mulighed for at anvende EGF inden for et årligt loft på 500 mio. EUR. (4) Danmark indgav den 21. december 2011 en ansøgning om anvendelse af EGF i forbindelse med afskedigelser i virksomheden Flextronics International Denmark A/S og supplerede den med yderligere oplysninger frem til den 23. august 2012. Ansøgningen opfylder kravene til fastlæggelse af støttebeløbets størrelse, jf. artikel 10 i forordning (EF) nr. 1927/2006. Kommissionen foreslår derfor, at der ydes en støtte på 1 370 910 EUR. (5) Der bør derfor som følge af Danmarks ansøgning ydes økonomisk støtte fra EGF - VEDTAGET DENNE AFGØRELSE: Artikel 1 I forbindelse med Den Europæiske Unions almindelige budget for regnskabsåret 2012 stilles der et beløb til rådighed fra Den Europæiske Fond for Tilpasning til Globaliseringen (EGF) på 1 370 910 EUR i forpligtelses- og betalingsbevillinger. Artikel 2 Denne afgørelse offentliggøres i Den Europæiske Unions Tidende. Udfærdiget i Bruxelles, den […]. På Europa-Parlamentets vegne På Rådets vegne Formand Formand [1] EUT C 139 af 14.6.2006, s. 1. [2] EUT L 406 af 30.12.2006, s. 1. [3] I overensstemmelse med artikel 3, stk. 3, i forordning (EF) nr. 1927/2006. [4] http://www.circuitsassembly.com/cms/component/content/article/159/10901-ems-top-50 [5] http://investors.flextronics.com/phoenix.zhtml?c=98555&p=irol-irhome [6] http://www.electronics.ca [7] http://www.newinsight.dk/en/projekter/vis/projectName/analyse-af-virksomhedernes-kompetencebehov-i-holstebro-skive-struer-og-lemvig [8] EUT C 139 af 14.6.2006, s. 1. [9] EUT L 406 af 30.12.2006, s. 1. [10] EUT C […], […], s. […].